
ZASTO NAM TREBA NOVI MODEL 
INSTITUCIJE? 


Teodor Celakoski 


Govoriti danas o unapredenju upravljanja infrastrukturom 
za potrebe lokalne zajednice nemoguće je, a da se pritom ne 
osvrne na dominantne modele raspolaganja tom infrastruk- 
turom. Prevladavajući model u tranzicijskom i posttranzi- 
cijskom kontekstu se temelji na javnim kulturnim i drugim 
društvenim ustanovama. S druge strane civilno-društveni ak- 
teri osobito u kulturnom polju u zadnjih više od deset godina 
preuzimaju inicijativu te usprkos dominantnoj kulturnoj 
politici osnivaju i vode niz neovisnih kulturnih i društvenih 
centara na periferiji postojećeg sustava. I dok prvi imaju 
osigurane sve uvjete djelovanja, drugi na projektnoj osnovi 
jedva uspijevaju osigurati kratkoročnu perspektivu za posto- 
janje nezavisne infrastrukture. Javne ustanove pored prokla- 
miranog javnog interesa postavljenog u svojim osnivačkim 
aktima, često ne uspijevaju osigurati niti reprezentativnu niti 
uslužnu funkciju koju bi trebali imati. Tako na primjer ostaci 
nekad jake mreža kulturnih centara, društvenih domova i 
narodnih sveučilišta u većini slučajeva vegetiraju na rubu 
društvenih događanja, slabo služeći lokalnoj zajednici i bez 
značajnije uključenosti građana. Pored svega, institucije u 
Hrvatskoj imaju stabilnu poziciju unutar postojećeg susta- 
va koji je još uvijek i sam stabilan što ostavlja mogućnost i 
dostatna sredstva za njegovu transformaciju. Ona, međutim, 
nije izvjesna u skorom vremenu jer ne postoji interes niti po- 
litičkih elita niti samih institucija, odnosno njihovih zaposle- 
nika. Akteri civilnog društva, s druge strane, nisu još postali 
dovoljno brojni niti stabilni upravitelji infrastrukturom jer 
javni fondovi ne predviđaju financiranje neovisno vođenih 
prostora, a pristup europskim fondovima iz kojih je moguće 
na primjer osigurati sufinanciranje investicijskih projekta 

, bit će moguć tek po ulasku Hrvatske u EU. No i tada će 
osnovno funkcioniranje javne društvene infrastrukture, zbog 
tzv. principa supsidijarnosti, prije svega biti pitanje lokalnih 
zajednica i njihova definiranja javnih potreba. 


Nasuprot oba spomenuta modela korištenja prostora nalazi 
se anarhistički legitimirana skvoterska kultura koja prokla- 
mira autonomne zone kao prostore koji osiguravaju infra- 
strukturne uvjete za postojanje zajednica koje žele stajati 
izvan opreke javne i privatne sfere, a time i izvan modela 
javnih i civilno-društvenih institucija. No, kao i ta dva 
modela i ovaj ima svoja ograničenja. Ona mahom proizlaze 
iz perspektive dugoročnog sagledavanja prilika za opstanak 
takve infrastrukture u kontekstu lokalnih manifestacija glo- 
balnog neoliberalnog kapitalizma. Financijska i ekonomska 
kriza u proteklih nekoliko godina samo je usporila trendove 
proždiranja prostornih resursa koji su prije svega nametnuti 
od strane globaliziranog spekulativnog kapitala povezanog 

s građevinskim biznisom i poslovanjem nekretninama. U 
uvjetima raspolaganja s resursima koje Hrvatska ima, osobito 
u priobalnom pojasu, prije ili kasnije ponovno će se ubrzati 
proces neodrživog trošenja prostora. Napuštena infrastruk- 
tura starih tvornica, vojarni i sličnih objekata koji su podloga 
skvoterskih zajednica, lak su plijen investitora za nasilno 
“oplemenjivanje” odnosno gentrifikaciju. Budući da država u 
postojećem posttranzicijskom modelu, kako na lokalnoj tako 
ina nacionalnoj razini, postaje sve više servis krupnog kapi- 
tala, a na uštrb drugih svojih funkcija, lako se može predvi- 
djeti da ovakve male zajednice u uvjetima visoke vrijednosti 
nekretnina neće imati nikakve šanse. 

Očito je da sva tri modela imaju bitne slabosti koje proizlaze 
iz ukupnih uvjeta unutar kojih konkretni društveni sistem 
postoji i od kojih je nemoguće odvojiti funkcioniranje samih 
modela. Iz ovakvog stanja stvari razvija se potreba za stvara- 
njem hibridnog modela koji bi koristio prednosti i izbjegao 
nedostatke sva tri modela. Takav model trebao bi osigurati 
stabilnost institucionalnog okvira kakav imaju javne institu- 
cije te zajamčeno i dugotrajno korištenje javne infrastrukture 
za društvene svrhe. S druge strane on bi trebao osigurati 
uključenost korisnika u upravljanje, njihovo horizontalno 
samoorganiziranje te raznolikost sadržaja i programa. Postoji 
i formalno-pravna osnova na kojoj se ovakav model može 
temeljiti. To je ustanova mješovitog tipa osnovana zajednič- 
kim aktom od strane lokalnih vlasti i organizacija civilnog 
društva. Iskorištavanjem ove zakonske mogućnosti otvara se 


prostor za kompenzaciju nedostataka tromog i zastarjelog 
institucionalnog okvira koji više ne može na odgovarajući 
način zadovoljiti rastuće potrebe kako organiziranog civilnog 
društva tako i šire lokalne zajednice. 


OROJCU 


Dusica Radojcic 


Iz skvota u centar 
gradskih udruga 


Zbog svog geografskog položaja, Pula je za Austro-Ugarsku, 
Italiju i Jugoslaviju imala izuzetno vojno-strateško značenje 
pa je ostavština vojnih objekata zaista impresivna. Ti objek- 
ti za hrvatsku vojsku već dulje vrijeme većinom nisu više 
interesantni, ali još uvijek ne postoji plan njihovog prepu- 
štanja jedinicama lokalne samouprave i drugim potencijal- 
no zainteresiranim subjektima. Prepuštanje ili zauzimanje 
događa se stihijski ili na koncu dugog procesa pritisaka i 
lobiranja za pojedine objekte. 


Zgrada bivše kasarne Karlo Rojc, kolokvijalno Rojc, nalazi 
se u centru Pule. Njena je veličina zapanjujuća i vjerojatno 
jedan od razloga zbog kojeg je izbjegla komercijalni impe- 
rativ mnogih drugih javnih, bivših vojnih prostora u gradu. 
Ulaganje u obnovu i prenamjenu s komercijalnom svrhom 
bilo je očito preveliko i neisplativo, budući da se od mnogih 
ideja o mogućoj novoj namjeni u niti jednom slučaju i nije 
otišlo dalje od ideje. Sama zgrada je pravokutnog oblika, s 
južne strane na tri a sa sjeverne na pet katova, tlocrtne po- 
vršine 16.739 m“, bez unutarnjeg dvorišta. Vanjsko dvorište 
ili povijesna okućnica zgrade, definirana ogradom, zauzima 
površinu od čak 29.180 m?. 


Zgrada Rojca izgrađena je pod Austro-Ugarskom, kada 
je služila kao Pomorska škola, a istu svrhu je imala i pod 

Italijom kao škola za kadete. Za vrijeme Jugoslavije bila je 
najprije partizansko-mašinska škola, a zatim od 1976. go- 
dine kasarna. Jugoslavenska narodna armija Rojc napušta 
1991. Nakon toga zgradu koriste ratni prognanici. Poslije 

njihovog iseljenja, zgrada je napuštena i devastirana, pa ju 


tijekom 1997. godine počinju zauzimati (skvotirati) udruge. 


To je vrijeme kada većina stanovnika Pule zazire od Rojca, 
mračne, prljave, devastirane zgrade, neprikladnih higijen- 
skih uvjeta. Udruge vlastitim sredstvima uređuju “svoje? 
prostore, a za uređenje onih zajedničkih, kao što su to 
dugački hodnici i vanjsko dvorište, organiziraju se skupne 
akcije. Preduvjet za takvo djelovanje bio je to da su elek- 
trična energija i voda bili cijelo vrijeme na raspolaganju, 
odnosno da su za korisnike bili besplatni. 


Grad Pula, premda tada još uvijek ne i formalni vlasnik 
nekretnine, shvaća da više ne može negirati postojanje 
brojnih stanara u Rojcu i kao rješenje im nudi formalizi- 
ranje postojećeg stanja ugovorima o korištenju prostora te 
objavljuje prve javne natječaje za dodjelu preostalih prosto- 


ra. Svi pokušaji naplate stanarina ostaju bezuspješni. Grad 
Pula počinje s ulaganjima za uređenje sanitarnih čvorova 
i hodnika, zatim dolaze portiri i domari, služba čišćenja, 


noćna čuvarska služba, i slično. Konačno, 2007. godine 
Ministarstvo obrane odustaje od Rojca kao neperspektiv- 
nog objekta za potrebe obrane i vlasništvo prepušta Gradu 
Puli, koji sve do danas održavanje zgrade financira iz pro- 
računa. Od 2010. godine, kada su instalirana pojedinačna 
brojila za sve prostore, udruge snose svoje troškove utroška 
električne energije i adaptacije pojedinih prostora, dok se 
ostali troškovi održavanja i dalje financiraju proračunskim 
sredstvima. 


Uključivanje udruga u 
upravljačke mehanizme Rojca 


Upravljanje Rojcem u nadležnosti je Grada Pule i za 
korisnike nezadovoljavajuće. Glavne primjedbe odnose 

se na neracionalnu potrošnju sredstava namijenjenih za 
održavanje zgrade, nepostojanje plana razvoja, sredstva za 
održavanje i obnovu zgrade iz proračuna nisu dovoljna, a 
među nadležnima nema kapaciteta ni interesa za priku- 
pljanje sredstava izvan gradskog proračuna, odnosno za 
osiguravanje dugoročne financijske stabilnosti i održivosti 
Centra. Osim toga, Grad Pula prostore u Rojcu dodjeljuje 
udrugama gotovo 10 godina bez ikakvih kriterija i time 
dovodi do nejednakog statusa i tretmana korisnika. Ne 
postoji sustav praćenja načina korištenja prostora, pa ni 
primjerenog odgovora na moguće zloupotrebe. Nikada 
nije provedena revizija i evaluacija korištenja prostora, kao 
ni rada i doprinosa pojedinih udruga. Jedan od osnovnih 
razloga je nedostatak kapaciteta za kreiranje i provedbu 
osmišljene razvojne politike. Posljedica takve prakse je, 
između ostalog, i nerealni omjer potreba, doprinosa i veliči- 
ne prostora. Danas 103 udruge imaju ugovor o korištenju 
prostora u Rojcu. Međutim, dodatni interes i potražnja za 
novim prostorima premašuju preostale prostore koji su na 
raspolaganju za dodjelu. Grad je, bez kriterija za dodjelu i, 
eventualno, oduzimanje prostora, u toj situaciji nemoćan. 


Ponedjeljak, 2. ožujka 2009. 
PREDSTAVNICI VIJEĆA ROJCA O (NE)KOMUNIKACIJI S G 

Rojc nije ma 


korisnika i Gra- 
da koji su se sastali više 
Garey ol bez m u 
vs dana, ali bez u 
pa enge donošenju 
m formacja, na zahtj 
upućene Gradu, nije bilo 
PULA - Želimo u partner- Koordinacije izradili su i Pos- krovu Rojca imaju antene, Osim toga, problem je i ne- 
skom odnosu s Gradom sud- lovnik o radu, međutim, Grad Grad je, kažu, ignorirao nji- transparentnost Grada u ras- 
jelovati u kreiranju buduönos- nikad, nije službeno usvojio 


hovo protivljenje pa tako za- polaganju financijama. Imali 

Nezadovoljni takvim načinom upravljanja Rojcem i do- 
nošenjem odluka koje nisu u interesu korisnica, Rojčani 
2008. pokreću inicijativu za uspostavljanjem djelotvornijeg 
upravljanja Rojcem. Organizirane udruge ukazuju na nera- 
cionalnost financijskog menadžmenta i predlažu sanacijske 
mjere. Iniciraju formiranje zajedničkog tijela s ovlastima 
odlučivanja i kontrole troškova odnosno upravljanja Cen- 
trom gradskih udruga Rojc. Tako u travnju 2008. godine 
nastaje Radna grupa za koordinaciju Centra gradskih udru- 
ga “Rojc” (kraće Koordinacija), koju čine tri predstavnika 
udruga iz Rojca i tri predstavnika Grada Pule. Neposredno 
prije toga, 17. ožujka 2008. godine, udruge osnivaju Vije- 
će udruga Rojca, neformalno tijelo kojeg na dobrovoljnoj 
osnovi čine udruge korisnice i koje razmatra teme i pitanja 
od općeg interesa za Rojc, bira predstavnike u Koordinaciju 
te joj predlaže rješenja i prioritete. 


Djelovanje Koordinacije obilježavaju brojne poteškoće 
i nesuglasice, mahom uzrokovane nedostatkom volje za 


uključivanjem predstavnika Rojčana u odlučivanje o finan- 
cijskim aspektima upravljanja, što dovodi do revolta udruga 
i prosvjednog skupa u veljači 2009. 


U daljnjim pregovorima udruge traže uspostavljanje rav- 
nopravnog partnerskog odnosa s Gradom Pula, iskazujući 
ambiciju za preuzimanjem suodgovornosti u upravljanju 
Centrom. Potaknut dosadašnjim nedovoljno uspješnim 
pokušajima upravljanja Rojcem i inicijativom udruga, 
gradonačelnik Boris Miletić prihvaća prijedlog provedbe 
projekta edukacije i zajedničkog osmišljavanja sudioničkog 
modela upravljanja Centrom utemeljenog na javno-civil- 
nom partnerstvu. Polazeći od ideje uključivanja Rojčana u 
upravljače mehanizme i preuzimanja dijela odgovornosti i 
rizika koji su do sada bili isključivo u domeni jave uprave, 
Zelena Istra, operativno iskusna i s potrebnim resursima 
na raspolaganju, kreira projekt “Edukacija i razvoj modela 
sudioničkog javno-civilnog upravljanja društvenim centom 
Rojc’, koji dobiva financijsku potporu Nacionalne zaklade 


za razvoj civilnog društva“ Grad Pula sudjeluje u financira- 
nju projekta s 10%. Projekt je provođen od siječnja 2010. do 
ožujka 2011. godine. 


Analiza stanja i utvrđivanje potreba 
Teodor Celakoski 


Prvi korak u realizaciji projekta bio je analiza stanja i 
utvrđivanje glavnih potreba udruga korisnica prostora u 
Rojcu, a u svrhu pripreme ciklusa radionica usmjerenih 
na iznalaženje rješenja i modela za unapređenje postoje- 
ćeg stanja upravljanja i odnošenja u i oko Rojca. Raz- 
govori s predstavnicima 11 udruga korisnica prostora 
održani su u travnju 2010. godine. Budući da je pregled- 
na analiza stanja i potreba sastavni dio radioničkih re- 
zultata, ovdje će biti izneseni samo neki simptomatični, 
odnosno tipični primjeri uvida koje imaju predstavnici 
udruga iz Rojca. 


Postoji niz podudarnosti u iskazima predstavnika ko- 
risnika s obzirom na uvide o stanju upravljanja, među- 
sobnim odnosima, komunikaciju s okolinom i načinima 
korištenja prostora. Sugovornici su ukazali na slabosti 
upravljačke strukture kao što je nemoćna i samo admi- 
nistrativna uloga koordinatora postavljenog od strane 
Grada, nedjelotvornost Koordinacije uspostavljene 
zajedno s Gradom u kojoj sjede nezainteresirani gradski 
administrativci bez stvarnog interesa za vođenje procesa 
i upravljanje, netransparentnost raspolaganja sredstvi- 
ma iz proračuna namijenjenih za zgradu i korisnike. 
Međusobni odnosi su ocjenjeni mahom kao tolerantni, 
no neki od sugovornika naglašavaju da je tomu dobrim 
dijelom uzrok i nezainteresiranost za djelovanje drugih. 
Manji je broj udruga koje rade na organiziranju zajed- 
ničkih aktivnosti, no u nekoliko se akcija pokazalo da 
postoji spremnost uključivanja većine u aktivnosti od 
zajedničke koristi. Udruge su slabo informirane o onome 


DJELATNOST 


ME KULTURA | UMJETNOST -i.a 
EB SPORT I REKREACIJA nn. 
E NACIONALNE MANJINE nn. 
il TEHNIČKA KULTURA nen. 
W UDRUGE PROIZAŠLE IZ RATA anna... 
E PSIHOSOCIJALNI RAD ...............000 
If DJECA | MLADI aka 


™ OSTALO... 


Podjela udruga korisnica prostora u 
Rojcu prema djelatnostima - stanje 


BROJ UDRUGA 


31,19% 
20,18% 
9,17% 
3,67% 
4,59% 
9,17% 
11,93% 
10,09% 


100% 

što druge udruge rade, osobito ako nisu 
u istom području djelovanja. Iskazana 
je potreba organiziranja i opremanja 
zajedničkog prostora, svojevrsnog 
dnevnog boravka. Odnosi s okolinom 

i lokalnom zajednicom se vide kao sve 
bolji jer se zbog sve većeg broja raznoli- 
kih udruga i njihovih korisnika pomalo 
mijenja prvotna javna percepcija Rojca 
kao subkulturnog geta. U području 
korištenja prostora sugovornici su imali 
najviše primjedbi, a najučestalije su 
povezane s nedostatkom evaluacijskih 
kriterija za dodjelu, činjenicom da su 
gotovo iscrpljeni prostori za podjelu, 

a da postoje novi tražitelji, da jedan 
manji broj subjekata funkcioniraju kao 
profitni poslovni poduhvati, a ne orga- 
nizacije civilnog društva, da postoji ne- 
proporcionalnost u korištenju prostora 
jer neke organizacije s malo programa i 
vremenskog korištenja zauzimaju velike 
prostorne resurse. I na kraju, gotovo svi 
sugovornici istaknuli su problem kori- 
štenja nus-prostorija, osobito wc-a, kao 
bitan problem i pokazatelj funkcionira- 
nja cijelog sustava. Naime, tamo gdje te 
prostorije nisu pod kontrolom (zaklju- 
čavanje!) pojedine grupe organizacija, 
one su u suviše često u neprihvatljivom 
stanju za korištenje brojnih korisnika 

i posjetitelja. Većina sugovornika je 

ovo isticala kao stvarni svakodnevni 
problem djelovanja, pa se on nameće 
kao svojevrsni simbol ukupnih slabosti 
zajedničkih i javnih funkcija Centra 
Rojc, pokazujući procjep između znat- 
nih zajedničkih mogućnosti i aspiracija 
s jedne strane i rascjepkane i paralizira- 
juće svakodnevice s druge. 

DO NOVOG MODELA 
UPRAVLJANJA I SURADNJE KROZ 
ZAJEDNICKI PROJEKT 


Emina Višnić 


Rad na novim upravljačkim modelima iznimno je zahtje- 
van posao, osobito ako je taj proces usmjeren postizanju 
sudioništva i uključivanju različitih zainteresiranih strana. 
Kako ti temeljni postulati ne bi ostali samo na razini ciljeva 
koji će se ostvariti u konačnom rezultatu procesa, odno- 
sno tek u modelu upravljanja, potrebno ih je uključiti u 
dinamiku i metodologiju samog procesa kreiranja modela. 
Posao se dodatno usložnjuje kad se u temelju procesa nalazi 
kompleksna slika dionika koju, u našem slučaju, čini izni- 
mno raznoliki spektar postojećih korisnika Rojca te Grad 
Pula kao vlasnik prostora. Proces je u sklopu navedenog 
projekta stoga uobličen u niz od tri višednevne radionice, 
otvorene svim zainteresiranima, utemeljene na metodo- 
logiji participativnog rada u grupi, koja svim sudionicima 
omogućuje prostor za izražavanje stavova i aktivno uklju- 
čivanje u predlaganje rješenja. Kako je to i uobičajeno u 
različitim participativnim procesima, u rad samih radionica 
nisu bili uključeni apsolutno svi (iako su za to imali priliku 
i informaciju), nego oni koji su bili spremni i u mogućno- 
sti investirati svoje vrijeme i energiju. Važno je da smo pri 
tom imali uključene osobe različitih perspektiva, iskustava 
i znanja te da su zaključci svake od radionica bili javno pre- 
zentirani i dostupni, a radionice otvorene svima onima koji 
su se željeli uključiti. Nadalje, ovdje prezentirani zaključci 
ne označuju kraj nego početak daljeg procesa usuglašava- 
nja među zainteresiranima stranama te stoga na njih treba 
gledati kao kvalitetno artikulirane i argumentirane prijed- 
loge za daljnju raspravu i nadogradnju. Napominjemo da u 
ovom tekstu donosimo samo pregled dosadašnjih rezultata, 
ciljeva i smjerova za daljnje djelovanje, dok su detaljni pri- 
jedlozi dostupni i dostavljeni svim zainteresiranim stranama. 


Razvijanje potencijala: od sustanarstva 


do produktivnijih oblika suživota 


Ovaj je proces kreiran u cilju uspostavljanja Društvenog 
centra Rojc kao prepoznatljive cjeline, utemeljene na dje- 
latnom zajedništvu svih onih koji koriste njegove resurse, 
na partnerstvu s lokalnom upravom te na principima 
sudioničkog upravljanja i dijeljenja odgovornosti. Početak 
procesa bio je usmjeren na zgradu Rojca, na fizički pro- 
stor i društvene odnose unutar i oko njega. Kako je upra- 
vo sam prostor, a ne na primjer zajednički organizacijski 
oblik, upravo ono što povezuje sve zainteresirane strane, 
on je bio temelj i za analizu odnosa, postojećih problema 

i izazova, analizu dosadašnjih postignuća kao i za pred- 
laganje konkretnih rješenja, kriterija i principa za budući 
model korištenje Rojca. Pokazalo se da je jedan od ključnih 
problema pitanje djelatnog zajedništva. Naime, iako razni 
akteri obitavaju u istoj zgradi, pa čak i većina njih dijele 
slične temeljne principe, tek je jedan dio njih, i to samo 
povremeno, angažiran u zajedničkim poduhvatima. Nedo- 
voljna upućenost korisnika jednih na druge uočljiva je na 
razini nedostatne međusobne komunikacije te rijetkih za- 
jedničkih aktivnosti i projekata. Nepostojanje zajedničkog 
prostora unutar Centra možda je najuočljiviji pokazatelj 
trenutne situacije koju obilježavaju atomiziranost i upuće- 
nost organizacija na sebe i vlastite aktivnosti, sindrom pu- 
kog sustanarstva bez kompleksnijih i produktivnijih oblika 
suživota te izostanak kontinuiranog i stabilnog zajedničkog 
djelovanja. Upravo u cilju postizanja više razine zajedništva, 
na drugoj su radionici sudionici odlučili pokrenuti proces 
osnivanja formalnog Saveza udruga Rojca, mreže otvorene 
svim korisnicima u zgradi, čija je temeljna svrha unutarnja 
koordinacija i zastupanje interesa organizacija koje svojim 
djelovanjem čine upravo ono što se može nazvati društve- 
nim centrom jedne zajednice. 

Osnivanje Saveza je od ključnog značenja za uspostavljanje 
novog modela upravljanja Rojcem jer upravo on otvara mo- 
gućnost izravnog sudjelovanja u upravljanu i preuzimanje 
odgovornosti udruga korisnica za Rojc kao cjelinu. Naime, 


kako je zakljuceno na posljednjoj u nizu radionici, ti se 
ciljevi, kao i oni vezani uz učinkovitije i dugoročno održivo 
upravljanje, mogu ostvariti kroz hibridni model ustanove 
utemeljen na partnerstvu između dvaju sektora: civilnog i 
javnog . “Grad Rojc kako je nazvano to predloženo tijelo 
upravljanja, formirao bi se kao ustanova koje zajednički 
osnivaju i njom zajednički upravljaju Grad Pula i korisnici 
Rojca okupljeni u Savez. 


U nastavku donosimo pregled zaključaka radionica, 
odnosno osnovne prijedloge kako pristupiti pojedinim 
problemima i izazovima, a u cilju ostvarivanja kroz radi- 
onice definirane ambiciozne, ali ostvarive vizije: Rojc je 
centar društvenih aktivnosti u Puli, s inovativnim oblikom 
upravljanja koji (istovremeno) omogućuje autonomiju i za- 
jedništvo. On je i poticatelj društvenih promjena temeljenih 
na istim principima. Do ostvarivanja takve vizije potrebno 
je napraviti čitav niz koraka u kojima moraju biti uključeni 
i organizacije Rojca i gradska uprava, ali i šira zainteresi- 
rana javnost grada Pule. Ključ uspjeha ovog projekta mora 
se temeljiti na međusobnom povjerenju koje proizlazi iz 
kontinuirane otvorenosti procesa, na zajedničkom ula- 
ganju vremena, energije i znanja te na vjeri da je moguće 
uvesti promjene koje će donijeti boljitak ne samo izravnim 
dionicima (korisnicima Rojca i Gradu Puli) nego, što je 

i najvažnije, građanima Pule. Naravno, u temelju čitavog 
procesa mora postojati politička i građanska volja i interes 
da se kvalitetne promjene doista i uvedu. 


Gdje su problemi, koje su potrebe 


Prva radionica je bila usmjerena određivanju općih krite- 
rija i principa za korištenje prostora, a na temelju potreba 
njegovih korisnika. Analiza trenutne situacije ukazala je na 
određene prednosti, ali i temeljne probleme vezano uz (1) 
unutarnju komunikaciju i odnose u Rojcu, (2) vanjsku ko- 
munikaciju i prepoznatljivost Rojca, (3) upravljanje Rojcem 
te uz (4) korištenje i održavanje prostora. Tako su prepo- 

znati potencijali za povezivanje, unapređenje unutarnje 
suradnje i samoorganizaciju kroz osnivanje saveza udruga 
uz istovremeno apostrofiranje autonomnosti kao temeljene 
vrijednosti koja se u svim daljnjim oblicima organiziranja i 
upravljanja mora očuvati. Sudionici su posebno naglašavali 
potrebu za zajedničkim prostorom i kvalitetnom artiku- 
lacijom zajedništva. Složili su se kako je Rojc lokalno i 
međunarodno prepoznat kao jedinstveno mjesto okupljanja 
organizacija civilnog društva, s dobro izgrađenim imidžom 
pojedinih organizacija te kako je ta postignuća potrebno 
dodatno razvijati i raditi na boljoj percepciji Rojca, po- 
sebno u lokalnoj zajednici. Najveća razina nezadovoljstva 
vezana je uz trenutni način upravljanjem Rojcem, koji je 
obilježen nedostatkom razvojne politike odnosno vizije, 

što je uzrok stagnacije i neiskorištavnja mnogih potenci- 
jala. Izgradnja jasne programske politike, transparentno 

i učinkovito upravljanje pokazuju se kao ključne potrebe. 
Sukladno tome potrebno je uvesti jasan sustav dodjele i 
evaluacije korištenje prostora koji se temelji na intenzite- 
tu djelovanja pojedinih korisnika i društvenoj korisnosti 
njihovih aktivnosti. Konačno, potvrđena je potreba za 
daljnjim ulaganjima u uređenje i sanaciju zgrade te nužnost 
apsolutne transparentnosti vezano uz financiranje tekućeg i 
investicijskog održavanja Rojca. 


Korištenje prostora - 
pravo i odgovornost 


Na temelju definirane vizije utvrđen je okvir za buduće 
uspostavljanje čvrstih kriterija i indikatora za odobravanje 

i praćenje korištenja prostora u Rojcu, a to su: određivanje 
područja djelovanja, definiranje ciljanih grupa mogućih 
korisnika Rojca te njihova podjela s obzirom na prioritete, 
definiranje tipologije prostora i načina njihovih korištenja 
te, konačno, utvrđivanje temeljnih principa i općih kriterija 
za korištenje prostora. Tako su kao temeljne djelatnosti koje 
se mogu obavljati u Rojcu određene spektrom neprofitnih 
društveno korisnih djelatnosti. Sudionici su istaknuli da 

je pozeljno uvesti kao popratne ili dopunske djelatnosti 
komercijalnog karaktera, ali uz uvjet da su one u skladu s 
potrebama korisnika i Rojca u cjelini, i to iskljucivo u una- 
prijed određenim područjima te da one moraju biti vršene 
u svrhu financiranja Rojca. Kao primarni korisnici, oni 
najvišeg prioriteta određeni su udruge, neformalne grupe 

i privatne ustanove koje prije svega djeluju za opće dobro 
te one koje su usmjerene samo na svoje članove, ukoliko 
okupljaju inače društveno deprivilegirane skupine. Udruge, 
neformalne grupe, studentske i umjetničke organizacije 
koje primarno rade za svoje članove/osnivače, ali povreme- 
no organiziraju javna događanja definirane su kao sku- 
pina korisnika srednje prioritetne razine. U treći po redu 
prioritet ulaze one neprofitne organizacije koje su isključivo 
orijentirane na svoje članove, zatim samostalni umjetnici, 
poduzeća koja su osnovale udruge te vanjski profitni su- 
bjekti (poduzeća, obrti). 


Nakon što su utvrđeni i mogući modaliteti korištenja pro- 
stora (pojedinačno, skupno i zajedničko te stalno i povre- 
meno) te tipologija s obzirom na funkcije (produkcijska, 
prezentacijska, sportsko-rekreacijska, radioničko-konferen- 
cijska, klupska, uredska, skladišna, ugostiteljska, servisna), 
predstavnici korisnika uključenih u ovu radionicu napravili 
su listu osnovnih općih principa i kriterija na temelju kojih 
se dalje trebaju graditi specifični kriteriji i indikatori za 
korištenje pojedinog tipa prostora. Osnovne karakteristike 
tih principa i kriterija su: jednakost u primjeni kriterija za 
sve korisnike; odgovorno i učinkovito korištenje; javnost i 
otvorenost prostora; aktivno uključivanje u rješavanje za- 
jedničkih pitanja; pravo na pristup resursu se mora temeljiti 
na aktivnosti, društvenom značaju djelovanja pojedinih ko- 
risnika te doprinosu u ostvarivanju ukupne vizije Društve- 
nog centra Rojc; vrednovanje iskustva i izvrsnosti pojedinih 
organizacija, ali i poticanje uključivanja novih; diversifi- 
kacija uvjeta korištenja prostora s obzirom na djelatnosti 
društvenu korisnost. 


Savez udruga Rojca - intenzivna 
Komunikacija i zajednički rad 


Nakon detaljne analize postignuća i problema u dosadaš- 
njoj unutarnjoj komunikaciji i zajedničkom radu, jasno je 
izražena potreba za osnivanjem formalnog saveza udruga 
koje djeluju u Rojcu. Uslijedila je zajednička rasprava o 
pozitivnim i negativnim aspektima, u kojoj je zaključano da 
se svi negativni aspekti mogu prevladati te su sudionici od- 
lučili započeti proces formiranje saveza, koji će zamijeniti 
ulogu dosadašnjeg neformalnog Vijeća Rojca. Savez udruga 
Rojca (SUR) definiran je kao mreža udruga Društvenog 
centra Rojc koja ih okuplja i predstavlja, zastupa njihove 
interese, potiče međusobnu suradnju i angažirano djeluje 

u zajednici. On će tako biti legitimni predstavnik korisnika 
Rojca u komunikaciji s Gradom Pulom i drugim subjek- 
tima, čija se reprezentativna uloga ne temelji na brojnosti 
nego angažmanu i aktivnom uključivanju, čiji legitimitet 
proizlazi iz otvorenosti procesa za sve zainteresirane te na 
slobodi, a ne obaveznosti uključivanja. 


Definirana su i tri temeljna, strateška cilja SUR-a. U prvom 
se jasno prepoznaje primarna orijentacija prema uspostav- 
ljanju unutarnjeg zajedništva: Izgraditi stabilnu i prepoznat- 
ljivu mrežu udruga koja se temelji na suradnji i zajedničkim 
programima. Drugi cilj odražava prihvaćanje odgovornosti 
za upravljanje prostorom, odnosno pomicanje od pozicije 
na vlastiti interes orijentiranih korisnika prema aktivnim 
subjektima odgovornim za zajedničko dobro: Unaprijediti 
upravljanje Rojcem utemeljeno na sudioničkom modelu. 
Konačno, u trećem cilju vidljiva je snažna orijentiranost na 
zajednicu i spremnost na širi društveni angažman: Aktiv- 
no djelovati u zajednici i promovirati principe uvažavanja 
različitosti, solidarnosti i suradnje. 

Dogovoreno je da će se Savez formirati kroz proces unutar 
kojeg će se sve korisnike Rojca informirati, motivirati i po- 
zvati na uključivanje. Savez ne bi trebao biti samo formalno 
tijelo koje reprezentira interese, nego platforma djelatnog 
zajedništva koje se ostvaruje kroz zajednički rad. 


GRAD ROJC: UCINKOVITO I 
ODGOVORNO UPRAVLJANJE KROZ 
CIVILNO-JAVNO PARTNERSTVO 


Trenutnom situacijom vezanom uz upravljanjem Rojcem 
nitko od izravno uključenih strana (korisnici Rojca i Grad 
Pula) nije zadovoljan. Svi potencijali Rojca u postojećem 
sustavu ne mogu biti ostvareni te je tako korist koju bi 
grad Pula i njegovi građani mogli imati od ovog druš- 
tvenog centra unaprijed umanjena. Učinkovitije i dugo- 
ročno održivo upravljanje koje bi uz istu razinu ulaganja 
javnih sredstava donijelo bolje rezultate, mora se te- 
meljiti na partnerskom odnosu Grada Pule i korisnika, 
njihovoj ravnopravnoj uključenosti i suodgovornosti te 
na transparentnosti pravila, procedura, programiranja 
i financiranja. Kako bi se to postiglo predložen je model 
civilno-javnog partnerstva, odnosno osnivanje hibridne 
ustanove pod nazivom “Grad Rojc“, koja je definirana 
kao društveni centar kojeg su osnovali Savez udruga Rojca 
i Grad Pula te koja upravlja i gospodari prostorom Rojca 
u svrhu unapređenja civilnog društva i dobrobiti cijele 
zajednice. 


Osnivanje takve ustanove jedinstveni je projekt kojim će se 
bitno doprinijeti prepoznatljivosti grada Pule, koji će biti 
prepoznat kao jedan od rijetkih gradova koji razvija punu 

i učinkovitu intersektorsku suradnju, što je u skladu s poli- 
tikama Europske unije te s najboljim praksama europskih 
gradova. Uključivanjem korisnika u upravljanje osigurat 

će se veća razina njihovog angažmana, osjećaja “vlasniš- 
tva i odgovornije postupanje s prostorom u cjelini, dok će 
operativno opterećenje gradske uprave vezano uz rješavanje 
tekućih pitanja biti bitno smanjeno. Strateško i dugoročno 
orijentirano upravljanje, koje je jedino moguće ostvariti 

na način da je subjektu koji upravlja Rojcem to temeljna 
djelatnost, a ne samo jedna od aktivnosti, omogućiti će sta- 
bilan razvoj i raznoliko financiranje. Udruživanjem znanja, 


iskustva i ideja koje s jedne strane donosi Grad Pula, a s 
druge Savez udruga Rojca, ostvarit će se sinergija koja će 
biti temelj za daljnji razvoj, inovativnost i bolje socijalne 

i ekonomske rezultate. Osim što će se moći postizati bolji 
rezultati angažiranjem jednake razine javnih resursa, osi- 
gurati će se i pristup nadolazećim strukturnim fondovima, 
učinkovito organiziranje samoprihodovnih djelatnosti te 
prostor za razvoj socijalnog poduzetništva. 


Perspektiva 
implementacije 
modela 


Na posljednjoj od tri radionice na temu izgradnje novog 
modela upravljanja Društvenim centrom Rojc, održa- 

noj od 26. do 29. studenog 2010. godine, sudjelovali su i 
predstavnici Grada Pule - pročelnik Upravnog odjela za 
društvene djelatnosti, pročelnik Ureda Grada i pročelnica 
Službe za zastupanje Grada, izrazivši načelno pozitivni 
stav prema ideji javno-civilnog partnerstva u upravljanju 
Centrom, no i potrebu za jasnijim određivanjem pred- 
nosti u odnosu na drugačije modele upravljanja. Upozo- 
rili su na ograničenost proračunskih sredstava i iskazali 
zanimanje za upravljačku strukturu. Na temelju rezultata 
radionice, s posebnim uvažavanjem komentara predstav- 
nika Grada, sastavljen je prijedlog osnivanja javne ustano- 
ve “Grad Rojc” koji je predstavljen nadležnom pročelniku. 
Prijedlog sadrži detaljan opis samog procesa, ustrojstvo 

i upravljačke mehanizme javne ustanove, financijsku 
konstrukciju utemeljenu na trenutnom kriznom, znatno 
nižem obujmu proračunskog financiranja te dinamiku od- 
nosno plan implementacije. Udruge inicijatori osnovale su 
i imenovale članove tima za pregovore koji će u suradnji s 
predstavnicima Grada nastaviti rad na daljnjoj pripremi i 
implementaciji modela. 

